**2017-02-27**

***Pressemeddelelse fra Røde Kors Vejle:***



**”Rødskjorterne” fra Vejle Sygehus fejrer jubilæum**

**Patientstøtterne under Røde Kors Vejle kan 2. marts 2017 fejre 10 års jubilæum på Vejle Sygehus.**

**Vejle Sygehus var et af de første sygehuse i landet, der i 2007 tog imod tilbuddet om en ”sygehusbesøgstjeneste”. I dag er der patientstøtter på stort set alle sygehuse.**

**Formålet med aktiviteten er - ved hjælp af medmenneskelig kontakt og nærvær - at mindske ensomhed og usikkerhed ved patienter som sjældent eller aldrig får besøg**

**Patientstøtterne i deres karakteristiske røde skjorter kan aldrig erstatte personalet, men er et ekstra tilbud til patienterne. Skjorterne gav i starten mange muntre oplevelser, idet flere patienter troede, det var overlæger.**

**Ved opstarten var der blot 6 patientstøtter på 3 afdelinger. I dag er der ca 25 på 10 afdelinger.**

**Patientstøtterne koketterede i 2007 med, at det var dem, der fik Vejle Sygehus placeret som Danmarks bedste samme år – en hæder man har modtaget hver år siden.**

**Året efter oprettede Røde Kors Vejle også en vågetjeneste på sygehuset.**



**Jubilæet fejres med et beskedent arrangement i Røde Kors Huset 2. marts.**